Paradă moto în Târgu Jiu. Sute de motocicliști au defilat pe străzile orașului. „Trebuie să fim foarte atenți”
De această dată a fost greu să nu-i remarci. Vorbim despre motocicliștii care au defilat duminică pe străzile din Târgu Jiu, cu sutele.
Au vrut să le atragă atenția șoferilor că sunt și ei în trafic, iar vehiculul pe două roți îi expune mai mult accidentelor.
A fost totodată o bună ocazie pentru a-și etala motoarele, care mai de care mai puternice.
Peste 200 de motocicliști au defilat duminică pe străzile din Târgu Jiu și s-au oprit în fața Prefecturii județului Gorj, unde au turat motoarele.
După ce au atras atenția audienței, s-a trecut la partea practică. Un echipaj medical a prezentat lecții de prim ajutor, atât de importante în cazul unui accident.
Motociclist: „E destul de periculos pentru că sunt și motocicliști un pic mai agresivi uneori, șoferii vorbesc la telefon – e riscant – e destul de riscant, trebuie să fim foarte atenți, de 2-3 ori decât ești cu mașina.”
Motociclist: „Cel mai mare pericol la ora actuală pentru motocicliști, îl reprezintă gropile din asfalt, animalele moarte pe stradă.”
Unii dintre cei veniți în piață sunt curieri. Dacă se deplasează pe două roți, comanda ajunge mai repede, însă drumul e plin de provocări.
Motociclist: „În trafic e un pic mai greu, ni se taie calea, nu ni se acordă prioritate, când ești pe două roți în primul rând să nu crezi niciodată că ai prioritate”
Doamnele și domnișoare au ieșit repede în evidență.
Motociclistă: „Că fată e mai greu pentru că sportul ăsta e majoritar bărbaților. – în trafic te descurci – da, da, sunt șoferi buni, șoferi răi.”
Motociclistă: „Casca consider că e cea mai bună formă de protejare atunci când ești în trafic pe două roți. E originală, un pic mai diferit.”
Motocicliștii au pornit apoi în coloană, spre Coloana Infinitului.
Statisticile oficiale arată că în România mor anual zeci de motocicliști, iar câteva sute sunt răniți.